KOMUNIKAZZJONI TAL-KUMMISSJONI

Komunikazzjoni Interpretattiva tal-Kummissjoni dwar it-tħejjija, l-awditjar u l-pubblikazzjoni tar-rapporti finanzjarji inklużi fir-rapporti annwali mfassla f’konformità mar-Regolament Delegat tal-Kummissjoni (UE) 2019/815 dwar il-Format Elettroniku Uniku (ESEF)

(2020/C 379/01)

1. Introduzzjoni

L-għan ta’ din il-Komunikazzjoni Interpretattiva huwa li tiċċara ċerti dispożizzjonijiet eżistenti tad-dritt tal-Unjoni dwar it-tħejjija, l-awditjar u l-pubblikazzjoni tar-rapporti finanzjarji mfassla f’konformità mar-Regolament Delegat tal-Kummissjoni 2019/815 (ir-Regolament ESEF, European Single Electronic Format) (1). Dawn id-dispożizzjonijiet tal-UE jirriżultaw mid-Direttiva 2004/109/KE (2) kif emendata bid-Direttiva 2013/50/UE (id-Direttiva dwar it-Trasparenza), id-Direttiva 2006/43/KE (3) kif emendata bid-Direttiva 2014/56/UE (id-Direttiva dwar l-Awditjar), u d-Direttiva 2013/34/UE (id-Direttiva dwar il-Kontabbiltà) (4).

Id-dikjarazzjonijiet u l-opinjonijiet ipprovduti f’dan id-dokument jirriflettu l-fehma tal-Kummissjoni Ewropea. Skont it-Trattat dwar il-Funzjonament tal-UE, il-Qorti tal-Ġustizzja għandha l-unika ġuriżdizzjoni biex tinterpreta l-atti tal-istituzzjonijiet tal-Unjoni Ewropea.

Ir-Regolament ESEF introduċa format elettroniku uniku għar-rapportar għal dawk ir-rapporti finanzjarji annwali ta’ emittenti b’titoli kkwotati fis-swieq regolati tal-UE. Jistabbilixxi r-regoli ġenerali dwar il-format tar-rapporti finanzjarji annwali kif definiti fl-Artikolu 4(2) tad-Direttiva dwar it-Trasparenza (5), u regoli aktar speċifiċi dwar l-immarkar tar-rapporti finanzjarji inklużi fihom. Ma japplikax għar-rapporti finanzjarji ta’ kull sitt xhur kif definiti fl-Artikolu 5 tad-Direttiva dwar it-Trasparenza.

Ir-Regolament ESEF jistabbilixxi r-rekwiżiti prinċipali li ġejjin:

i) L-emittenti għandhom ifasslu u jiddivulgaw ir-rapporti finanzjarji annwali tagħhom billi jużaw il-format eXtensible HyperText Markup Language (XHTML);

ii) L-emittenti li jfasslu r-rapporti finanzjarji kkonsolidati skont l-Istandards Internazzjonali tar-Rapportar Finanzjarju (IFRS) adottati skont ir-Regolament (KE) Nru 1606/2002 (l-IFRS kif approvati mill-UE) (6) jew skont l-IFRS kif imsemmi fil-punt (a) tal-ewwel subparagrafu tal-Artikolu 1 tad-Deċiżjoni 2008/961/KE (l-IFRS kif adottati mill-IASB) (7) għandhom: — jimmarkaw dawk ir-rapporti finanzjarji kkonsolidati billi jużaw l-inline eXtensible Business Reporting Language (iXBRL); — jittaggjaw fi blokok in-noti mar-rapporti finanzjarji (8). Il-markaturi bl-iXBRL għandu jikkonforma mat-Tassonomija tal-ESEF inkluża fl-Annessi tar-Regolament ESEF u żviluppata abbażi tat-Tassonomija tal-IFRS ippubblikata mill-Fondazzjoni tal-IFRS.

It-taħlita tal-format XHTML mal-markaturi iXBRL twassal biex ir-rapporti finanzjarji annwali jkunu jistgħu jinqraw kemm mill-bniedem kif ukoll mill-magni, u b’hekk ittejjeb l-aċċessibbiltà, l-analiżi u l-kumparabbiltà tal-informazzjoni inkluża fir-rapporti finanzjarji annwali.

Ladarba r-Regolament ESEF ikun applikabbli, huma biss ir-rapporti finanzjarji annwali mfassla fil-format ESEF li se jippermettu lill-emittenti jżommu mal-obbligi ta’ divulgazzjoni tagħhom skont id-Direttiva dwar it-Trasparenza (9).

Il-Kummissjoni tilqa’ li diversi Stati Membri emendaw jew qed jemendaw ir-regoli nazzjonali tagħhom biex jikkonformaw għalkollox mar-rekwiżiti relatati mal-ESEF fid-dritt tal-Unjoni. Il-Kummissjoni tħeġġeġ lill-Istati Membri kollha biex ilestu l-proċess fejn hu meħtieġ u fiż-żmien dovut.

Il-kontenut ta’ din il-Komunikazzjoni huwa rilevanti sal-punt fejn ir-Regolament ESEF daħal fis-seħħ (10).

2. Kjarifiki dwar id-dispożizzjonijiet eżistenti tal-Unjoni rigward l-awditjar

2.1. L-awdituri statutorji huma meħtieġa jipprovdu opinjoni tal-awditjar dwar jekk id-dikjarazzjonijiet finanzjarji inklużi fir-rapporti finanzjarji annwali jikkonformawx mar-rekwiżiti statutorji rilevanti stipulati fir-Regolament ESEF?

Id-dritt tal-Unjoni jirrikjedi li l-awdituri statutorji (11) jipprovdu opinjoni tal-awditjar dwar jekk id-dikjarazzjonijiet finanzjarji inklużi fir-rapporti finanzjarji annwali jikkonformawx mar-rekwiżiti statutorji rilevanti stipulati fir-Regolament ESEF, jiġifieri mad-dispożizzjonijiet tar-Regolament ESEF li japplikaw għar-rapporti finanzjarji.

Din il-konklużjoni tista’ tinsilet mill-analiżi ġuridika segwenti:

i. Skont l-Artikolu 4(7) tad-Direttiva dwar it-Trasparenza, l-emittenti b’titoli kkwotati fis-swieq regolati tal-UE għandhom ifasslu r-rapporti finanzjarji annwali tagħhom f’format elettroniku uniku għar-rappurtar. Ir-rekwiżiti għall-format elettroniku uniku għar-rappurtar huma stipulati fir-Regolament ESEF, li jistabbilixxi r-regoli dwar il-format tar-rapporti finanzjarji annwali b’mod ġenerali (12), u regoli aktar speċifiċi dwar l-immarkar tar-rapporti finanzjarji inklużi fihom (13).

ii. L-Artikolu 4(4) tad-Direttiva dwar it-Trasparenza jispeċifika li d-dikjarazzjonijiet finanzjarji tal-emittenti għandhom jiġu vverifikati f’konformità mad-Direttiva dwar il-Kontabbiltà (14). Skont l-Artikolu 34(1) tad-Direttiva dwar il-Kontabbiltà, id-dikjarazzjonijiet finanzjarji ta’ entitajiet ta’ interess pubbliku — li jinkludu, inter alia, l-emittenti b’titoli kkwotati fis-swieq regolati tal-UE (15) — għandhom jiġu vverifikati minn awdituri statutorji.

iii. Skont l-Artikolu 28 tad-Direttiva dwar l-Awditjar, l-awdituri statutorji għandhom jippreżentaw ir-riżultati tal-awditu tagħhom f’rapport tal-awditjar. Dan ir-rapport tal-awditjar għandu jinkludi opinjoni tal-awditjar tal-awditur statutorju dwar: (i) jekk id-dikjarazzjonijiet finanzjarji jagħtux stampa veritiera u ġusta f’konformità mal-qafas rilevanti għar-rapportar finanzjarju: u (ii) “fejn ikun il-każ”, jekk id-dikjarazzjonijiet finanzjarji jkunux konformi mar-“rekwiżiti statutorji” (16).

iv. It-terminu “rekwiżiti statutorji” fl-Artikolu 28(2)(c)(ii) tad-Direttiva dwar l-Awditjar ifisser kull rekwiżit legali impost fil-livell tal-Unjoni u/jew fil-livell nazzjonali għat-tħejjija tar-rapporti finanzjarji. Il-premessa (11) tar-Regolament ESEF tiddikjara espliċitament li r-rekwiżiti previsti fir-Regolament ESEF jikkostitwixxu “rekwiżiti statutorji”.

v. It-terminu “fejn ikun il-każ” fl-Artikolu 28(2)(c)(ii) tad-Direttiva dwar l-Awditjar ifisser li fejn id-dritt tal-Unjoni u/jew nazzjonali jipprevedi rekwiżiti statutorji applikabbli għar-rapporti finanzjarji, l-awdituri statutorji għandhom jivverifikaw il-konformità ta’ dawn tal-aħħar ma’ dawn ir-rekwiżiti statutorji u jipprovdu opinjoni tal-awditjar.

L-awdituri statutorji huma għalhekk meħtieġa jivverifikaw il-konformità tar-rapporti finanzjarji ma’ kull rekwiżit statutorju applikabbli, inklużi r-rekwiżiti statutorji rilevanti stabbiliti fir-Regolament ESEF kif spjegat ulterjorment taħt il-Mistoqsija Nru 2.2 aktar ’l isfel, u jipprovdu opinjoni tal-awditjar dwar jekk ir-rapporti finanzjarji jikkonformawx ma’ dawn ir-rekwiżiti.

L-objettivi ta’ politika stipulati fil-Premessi tal-atti legali tal-Unjoni li jirregolaw it-tħejjija, il-pubblikazzjoni u l-awditjar tar-rapporti finanzjarji tal-kumpaniji kkwotati jsostnu din l-analiżi ġuridika. Dawn l-objettivi ta’ politika għandhom l-għan li:

(i) itejbu l-kumparabbiltà u l-fiduċja tal-pubbliku fir-rapporti finanzjarji (17);

(ii) jiżguraw livell għoli ta’ trasparenza u kumparabbiltà tar-rapportar finanzjarju mingħand kumpaniji b’titoli kkwotati fis-swieq regolati tal-UE (18);

(iii) jipproteġu l-interessi tal-partijiet terzi tal-kumpanija (19);

(iv) jiżguraw approċċ armonizzat għall-awditjar statutorju (20);

(v) jiżguraw livell għoli ta’ protezzjoni tal-investituri fil-Komunità kollha (21); u

(vi) r-rapportar isir aktar faċli u jiġu ffaċilitati l-aċċessibbiltà, l-analiżi u l-kumparabbiltà tal-informazzjoni korporattiva (22);

Sabiex jiżguraw l-integrità tas-suq uniku u livell omoġenju ta’ protezzjoni għall-utenti kollha tar-rapporti finanzjarji u r-rapporti finanzjarji annwali, l-utenti għandhom jingħataw l-istess livell ta’ protezzjoni irrispettivament minn kif jaċċessaw l-informazzjoni li jkun hemm fir-rapporti finanzjarji, kemm jekk pereżempju permezz ta’ dokumenti stampati skennjati jew inkella permezz ta’ dokumenti bi struttura elettronika.

2.2. L-awdituri statutorji, ma’ liema rekwiżiti statutorji stipulati fir-Regolament ESEF għandhom jivverifikaw il-konformità sabiex jipprovdu l-opinjoni tal-awditjar tagħhom?

Sabiex jipprovdu opinjoni tal-awditjar dwar jekk ir-rapporti finanzjarji jikkonformawx mar-“rekwiżiti statutorji rilevanti” stipulati fir-Regolament ESEF, l-awdituri statutorji għandhom jivverifikaw il-konformità tar-rapporti finanzjarji tal-emittenti mad-dispożizzjonijiet tar-Regolament ESEF li huma applikabbli għar-rapporti finanzjarji (23). Ir-“rekwiżiti statutorji rilevanti” huma dawn li ġejjin:

i) Ir-rapporti finanzjarji kollha li huma inklużi fir-rapporti finanzjarji annwali għandhom jitħejjew f’format XHTML validu (24);

ii) Għad-dikjarazzjonijiet finanzjarji konsolidati kollha li jitfasslu skont l-IFRS kif approvati mill-UE jew skont l-IFRS kif adottati mill-IASB (25); — Id-divulgazzjonijiet speċifikati fl-Anness II tar-Regolament ESEF għandhom jiġu mmarkati, meta dawn id-divulgazzjonijiet ikunu preżenti f’dawk ir-rapporti finanzjarji konsolidati; — Il-markaturi kollha, inklużi l-markaturi volontarji tad-divulgazzjonijiet għajr dawk speċifikat fl-Anness II, għandhom jissodisfaw ir-rekwiżiti li ġejjin: — għandu jintuża l-lingwaġġ tal-immarkar XBRL; — għandhom jintużaw l-elementi tat-tassonomija fundamentali speċifikata fl-Anness VI tar-Regolament ESEF bl-eqreb sinifikat kontabilistiku sakemm ma jinħoloqx element ta’ tassonomija b’estensjoni f’konformità mal-Anness IV tar-Regolament ESEF; — il-markaturi għandhom jikkonformaw mar-regoli komuni dwar l-immarkar (26).

iii) Għar-rapporti finanzjarji li mhumiex ir-rapporti finanzjarji konsolidati IFRS (27): — Il-markaturi kollha inklużi mill-emittent fuq bażi volontarja jew f’konformità mal-liġi nazzjonali għandhom jissodisfaw ir-rekwiżiti li ġejjin: — għandu jintuża l-lingwaġġ tal-immarkar XBRL; — għandha tintuża tassonomija speċifika pprovduta mill-Istat Membru fejn ikun inkorporat l-emittent; — il-markaturi għandhom jikkonformaw mar-regoli komuni dwar l-immarkar (28).

2.3. L-opinjoni tal-awditjar dwar jekk id-dikjarazzjonijiet finanzjarji jikkonformawx mar-rekwiżiti statutorji rilevanti stipulati fir-Regolament ESEF għandha tiġi inkluża fir-rapport tal-awditjar jew f’rapport separat?

L-opinjoni tal-awditjar dwar jekk id-dikjarazzjonijiet finanzjarji jikkonformawx mar-rekwiżiti statutorji rilevanti stipulati fir-Regolament ESEF għandha tiġi inkluża fir-rapport tal-awditjar.

Skont l-Artikolu 28 tad-Direttiva dwar l-Awditjar, l-awdituri statutorji għandhom jippreżentaw ir-riżultati tal-awditu tagħhom f’rapport tal-awditjar. L-Artikolu 28(2)(c)(ii) jispeċifika li r-rapport tal-awditjar għandu jinkludi opinjoni tal-awditjar dwar jekk id-dikjarazzjonijiet finanzjarji jagħtux stampa veritiera u ġusta f’konformità mal-qafas rilevanti għar-rapportar finanzjarju, kif ukoll opinjoni dwar jekk id-dikjarazzjonijiet finanzjarji jikkonformawx mar-“rekwiżiti statutorji” applikabbli. F’dan il-każ, ir-“rekwiżiti statutorji” jikkorrispondu għar-“rekwiżiti statutorji rilevanti” stipulati fir-Regolament ESEF (ara t-tweġiba għall-Mistoqsija Nru 2.2).

2.4. Ir-rapport tal-awditjar għandu jiġi inkluż fir-rapport finanzjarju annwali konformi mal-ESEF jew f’dokument separat iddivulgat flimkien mar-rapport finanzjarju annwali konformi mal-ESEF?

Id-dritt tal-Unjoni eżistenti ma jispeċifikax jekk rapport tal-awditjar għandux jiġi inkluż fir-rapport finanzjarju annwali jew iddivulgat flimkien mar-rapport finanzjarju annwali bħala dokument separat.

Skont l-Artikolu 4(4) tad-Direttiva dwar it-Trasparenza, ir-rapport tal-verifika “għandu jiġi żvelat lill-pubbliku b’mod sħiħ flimkien mar-rapport finanzjarju annwali”. Fin-nuqqas ta’ regoli speċifiċi fis-seħħ fil-livell nazzjonali/tas-suq regolat, u meta jitqiesu l-possibbiltajiet tekniċi skont il-każ, l-emittenti jistgħu japplikaw l-għażla ta’ preferenza tagħhom.

2.5. L-emittenti ta’ pajjiż terz huma meħtieġa li jiddivulgaw rapport tal-awditjar li jinkludi opinjoni tal-awditjar dwar jekk id-dikjarazzjonijiet finanzjarji fir-rapporti finanzjarji annwali jikkonformawx mar-rekwiżiti statutorji rilevanti stipulati fir-Regolament ESEF?

Skont id-Direttiva dwar it-Trasparenza, l-emittenti ta’ pajjiż terz huma obbligati li jiżvelaw ir-rapporti finanzjarji annwali mfassla skont ir-rekwiżiti kollha fir-Regolament ESEF, flimkien ma’ rapport tal-awditjar imħejji skont id-Direttiva dwar l-Awditjar. Minħabba f’hekk, hija r-responsabbiltà tal-emittent ta’ pajjiż terz li jiżgura li l-awdituri tiegħu jipprovdu opinjoni tal-awditjar dwar jekk id-dikjarazzjonijiet finanzjarji inklużi fir-rapport finanzjarju annwali jikkonformawx mar-rekwiżiti statutorji rilevanti stipulati fir-Regolament ESEF.

L-Artikolu 4(4) tad-Direttiva dwar it-Trasparenza jistipula li d-dikjarazzjonijiet finanzjarji li għandhom jiġu ppubblikati fl-ambitu tar-rapporti finanzjarji annwali ta’ kull emittent (inklużi l-emittenti ta’ pajjiż terz) għandhom jiġu vverifikati f’konformità mal-Artikoli 34(1), 34(2), u 35 tad-Direttiva dwar il-Kontabbiltà (li jagħmel kontroreferenza għall-Artikolu 28 tad-Direttiva dwar l-Awditjar). Dawn id-dispożizzjonijiet jirreferu għall-obbligu tal-awdituri li jwettqu awditu tad-dikjarazzjonijiet finanzjarji, u għall-kontenut tar-rapport tal-awditjar, rispettivament (29). Il-kontenut tar-rapport tal-awditjar għandu jikkonforma mal-Artikolu 28 tad-Direttiva dwar l-Awditjar, li jobbliga lill-awditur jipprovdi opinjoni tal-awditjar dwar jekk id-dikjarazzjonijiet finanzjarji jikkonformawx mar-rekwiżiti statutorji, inklużi r-rekwiżiti statutorji rilevanti stipulati fir-Regolament ESEF.

3. Kjarifiki dwar id-dispożizzjonijiet tal-Unjoni rigward l-użu ta’ firma elettronika

3.1. L-emittenti u/jew l-awdituri statutorji għandhom jużaw firma elettronika (“e-signature”) għall-iffirmar tar-rapporti finanzjarji annwali u/jew tad-dokumenti inklużi fihom u/jew tar-rapport tal-awditjar, rispettivament?

Id-dritt tal-Unjoni eżistenti ma jipprekludix lill-emittenti jew lill-awdituri statutorji milli jużaw firma elettronika għall-iffirmar tar-rapporti finanzjarji annwali, tad-dokumenti inklużi fihom jew tar-rapporti tal-awditjar, rispettivament. Fin-nuqqas ta’ regoli speċifiċi fis-seħħ fil-livell nazzjonali/tas-suq regolat, l-emittenti u/jew l-awdituri statutorji jistgħu japplikaw l-għażla ta’ preferenza tagħhom inkluża firma bil-miktub jew elettronika.

Filwaqt li l-Artikolu 4(4) tad-Direttiva dwar it-Trasparenza jirrikjedi b’mod espliċitu li l-emittenti jiżvelaw rapport tal-verifika li jkun iffirmat mill-awdituri responsabbli għall-verifika tad-dikjarazzjonijiet finanzjarji (30), ma hemm l-ebda rekwiżit espliċitu fil-livell tal-Unjoni fir-rigward ta’ jekk għandhomx jiġi ffirmati r-rapporti finanzjarji annwali jew id-dokumenti inklużi fihom, u kif dan għandu jsir. Madankollu, fil-leġiżlazzjoni nazzjonali jistgħu jiġu stabbiliti rekwiżiti li japplikaw għall-firem.

Fi kwalunkwe każ, f’konformità mal-Artikolu 25(2) tar-Regolament (UE) Nru 910/2014 (ir-Regolament e-IDAS) (31) — li jispeċifika li “firma elettronika kwalifikata għandu jkollha l-effett legali ekwivalenti għal firma bil-miktub”— l-użu ta’ firma elettronika kwalifikata għall-iffirmar ta’ dawn ir-rapporti għandu jitqies li jissodisfa kwalunkwe obbligu ta’ firma.

4. Kjarifiki dwar id-dispożizzjonijiet tal-Unjoni rigward ir-responsabbiltà tal-emittenti

4.1. Il-korp amministrattiv, maniġerjali jew superviżorju tal-emittent huwa responsabbli għall-konformità tar-rapporti finanzjarji annwali mar-rekwiżiti tar-Regolament ESEF?

Il-korp amministrattiv, maniġerjali jew superviżorju tal-emittent huwa responsabbli għat-tfassil u d-divulgazzjoni tar-rapporti finanzjarji annwali f’konformità mar-Regolament ESEF.

Skont l-Artikolu 7 tad-Direttiva dwar it-Trasparenza, ir-responsabbiltà għall-informazzjoni li għandha titħejja u tkun disponibbli għall-pubbliku f’konformità, inter alia, mal-Artikolu 4 tad-Direttiva dwar it-Trasparenza “taqa’ mill-inqas fuq l-emittent jew il-korpi amministrattivi, ta’ ġestjoni jew ta’ sorveljanza tiegħu”. L-Artikolu 4(7) tad-Direttiva dwar it-Trasparenza jirrikjedi li r-rapporti finanzjarji annwali jitħejjew u jiġu ddivulgati f’konformità mar-Regolament ESEF.

4.2. L-emittenti għandhom l-obbligu li fir-rapport finanzjarju annwali tagħhom jinkludu dikjarazzjoni ta’ responsabbiltà rigward il-konformità tar-rapport finanzjarju annwali mar-Regolament ESEF?

Id-dritt tal-Unjoni ma jipprekludix lill-emittenti milli jesprimu, fuq bażi volontarja, pereżempju fid-dikjarazzjoni ta’ responsabbiltà fl-ambitu tar-rapport finanzjarju annwali, dikjarazzjoni speċifika rigward il-konformità tar-rapport finanzjarju annwali mar-Regolament ESEF.

L-Artikolu 4(2)(c) tad-Direttiva dwar it-Trasparenza tirrikjedi li r-rapport finanzjarju annwali jinkludi “dikjarazzjonijiet mill-persuni responsabbli fi ħdan l-emittent, li l-ismijiet u l-funzjonijiet tagħhom għandhom jiġu indikati b’mod ċar, fejn jgħidu li sa fejn jistgħu jkunu jafu, id-dikjarazzjonijiet finanzjarji li ġew imħejjija skont is-sett applikabbli tal-istandards tal-kontabilità jagħtu l-istat sewwa u xieraq […]”. Fin-nuqqas ta’ regoli speċifiċi fis-seħħ fil-livell nazzjonali/tas-suq regolat, l-emittenti jistgħu japplikaw l-għażla ta’ preferenza tagħhom. Fi kwalunkwe każ, il-korp amministrattiv, maniġerjali jew superviżorju tal-emittent huwa responsabbli għat-tfassil u d-divulgazzjoni ta’ rapport finanzjarju annwali konformi mal-ESEF skont l-Artikolu 7 tad-Direttiva dwar it-Trasparenza (ara wkoll il-Mistoqsija Nru 4.1).

4.3. L-emittenti huma awtorizzati jiżvelaw verżjonijiet addizzjonali tar-rapport finanzjarju annwali li mhumiex konformi mal-ESEF u/jew li jinkludu rapporti finanzjarji konformi mal-ESEF li l-konformità tagħhom mal-ESEF ma tkunx ġiet ivverifikata mill-awdituri statutorji?

Id-dritt tal-Unjoni ma jipprekludix lill-emittenti milli jiżvelaw (pereżempju fuq is-sit web tagħhom) verżjonijiet addizzjonali tar-rapporti finanzjarji annwali tagħhom li mhumiex konformi mal-ESEF jew li jinkludu rapporti finanzjarji konformi mal-ESEF li l-konformità tagħhom ma tkunx ġiet ivverifikata mill-awdituri statutorji (32). Madankollu, għandu jiġi ċċarat li dawn il-verżjonijiet addizzjonali li mhumiex konformi mal-ESEF tar-rapporti finanzjarji annwali jikkostitwixxu verżjonijiet mhux uffiċjali.

L-Artikolu 4 tad-Direttiva dwar it-Trasparenza jirrikjedi li l-emittenti jiżvelaw ir-rapporti finanzjarji annwali mħejjija skont ir-Regolament ESEF. Ladarba r-Regolament ESEF isir applikabbli, hija biss id-divulgazzjoni tar-rapporti finanzjarji annwali konformi mal-ESEF flimkien mar-rapport tal-awditjar dwar ir-rapporti finanzjarji inklużi fir-rapporti finanzjarji annwali li se jippermettu lill-emittenti jżommu mal-obbligi ta’ divulgazzjoni tagħhom skont id-Direttiva dwar it-Trasparenza. Id-divulgazzjoni (pereżempju fuq is-sit web tal-emittenti) ta’ verżjonijiet addizzjonali li mhumiex konformi mal-ESEF tar-rapport finanzjarju annwali li ma jkunx konformi mal-ESEF u/jew li jinkludi rapporti finanzjarji konformi mal-ESEF mhux awditjati mhijiex projbita mid-dritt tal-Unjoni, iżda mhijiex biżżejjed għall-konformità mad-Direttiva dwar it-Trasparenza.

5. Kjarifiki dwar id-dispożizzjonijiet tal-Unjoni rigward l-użu tal-files ESEF biex jiġu ssodisfati obbligi oħra tal-Unjoni

5.1. L-emittenti huma awtorizzati jippreżentaw rapporti finanzjarji konformi mal-ESEF lir-Reġistru Kummerċjali nazzjonali sabiex jikkonformaw mar-regoli ta’ pubblikazzjoni tad-Direttiva dwar il-Kontabbiltà?

F’każ ta’ kumpanija b’responsabbiltà limitata b’titoli kkwotati fis-swieq regolati tal-UE, id-Dritt tal-Unjoni ma jipprekludix l-użu ta’ rapporti finanzjarji awditjati mħejjija u ppubblikati skont ir-Regolament ESEF biex jiġu ssodisfati obbligi legali li mhumiex dawk li jirriżultaw mid-Direttiva dwar it-Trasparenza. Għaldaqstant, id-dritt tal-Unjoni ma jipprekludix l-implimentazzjoni tar-regoli nazzjonali u/jew amministrattivi li jawtorizzaw lill-emittenti jippreżentaw ir-rapporti finanzjarji konformi mal-ESEF bħala dokumenti tal-kontijiet lil Reġistru Kummerċjali.

L-Artikolu 30(1) tad-Direttiva dwar il-Kontabbiltà jirrikjedi li l-kumpaniji b’responsabbiltà limitata jippubblikaw ir-rapporti finanzjarji awditjati tagħhom fi żmien 12-il xahar mid-data tal-karta tal-bilanċi, u jagħmel kontroreferenza għad-Direttiva 2017/1132/UE (id-Direttiva dwar id-Dritt tal-Kumpaniji) fir-rigward tar-regoli għall-pubblikazzjoni. L-Artikolu 16 tad-Direttiva dwar id-Dritt tal-Kumpaniji — li tapplika għall-kumpaniji b’responsabbiltà limitata irrispettivament minn jekk it-titoli tagħhom jkunux ikkwotati jew le fis-swieq regolati tal-UE — jirrikjedi li l-kumpaniji jippreżentaw id-dokumenti tal-kontijiet lir-Reġistru Kummerċjali nazzjonali.

La d-Direttiva dwar il-Kontabbiltà u lanqas id-Direttiva dwar id-Dritt tal-Kumpaniji ma jispeċifikaw il-format għat-tfassil u għall-ippreżentar tar-rapporti finanzjarji awditjati, li jista’ jkun elettroniku. Bħala prinċipju ma hemm l-ebda ostaklu għall-Istati Membri biex dawn jippermettu lill-kumpaniji b’responsabbiltà limitata b’titoli kkwotati fis-swieq regolati tal-UE jippreżentaw rapporti finanzjarji konformi mal-ESEF lir-Reġistru Kummerċjali sabiex jissodisfaw l-obbligi tagħhom skont l-Artikolu 30(1) tad-Direttiva dwar il-Kontabbiltà u l-Artikolu 16 tad-Direttiva dwar id-Dritt tal-Kumpaniji.

6. Kjarifiki dwar id-dispożizzjonijiet tal-Unjoni rigward il-Mekkaniżmi Maħtura Uffiċjalment

6.1. Il-Mekkaniżmi Maħtura Uffiċjalment għandhom il-permess li jiddivulgaw ir-rapporti finanzjarji annwali f’formati oħra minbarra l-ESEF?

Il-Mekkaniżmi Maħtura Uffiċjalment (OAMs — Officially Appointed Mechanisms) għandhom l-obbligu li jiddivulgaw tal-anqas ir-rapporti finanzjarji annwali konformi mal-ESEF ippreżentati mill-emittenti.

L-Artikolu 21 tad-Direttiva dwar it-Trasparenza jirrikjedi li l-Istati Membri jistabbilixxu OAMs għall-ħażna ċentrali u l-għoti ta’ aċċess faċli għall-utenti finali.

(1) Ir-Regolament Delegat tal-Kummissjoni (UE) 2019/815 tas-17 ta’ Diċembru 2018 li jissupplimenta d-Direttiva 2004/109/KE tal-Parlament Ewropew u tal-Kunsill fir-rigward tal-istandards tekniċi regolatorji dwar l-ispeċifikazzjoni tal-format elettroniku uniku għar-rapportar (ĠU L 143, 29.5.2019, p. 1). Dan ir-Regolament Delegat jissupplimenta l-Artikolu 4(7) tad-Direttiva 2004/109/KE kif emendata bid-Direttiva 2013/50/UE.

(2) Id-Direttiva 2004/109/KE tal-Parlament Ewropew u tal-Kunsill tal-15 ta' Diċembru 2004 dwar l-armonizzazzjoni tar-rekwiżiti ta' trasparenza f'dak li għandu x'jaqsam ma' informazzjoni dwar emittenti li t-titoli tagħhom huma ammessi għall-kummerċ f'suq regolat u li temenda d-Direttiva 2001/34/KE (ĠU L 390, 31.12.2004, p. 38), kif emendata bid-Direttiva 2013/50/UE.

(3) Id-Direttiva 2006/43/KE tal-Parlament Ewropew u tal-Kunsill tas-17 ta' Mejju 2006 dwar il-verifiki statutorji tal-kontijiet annwali u tal-kontijiet konsolidati, li temenda d-Direttivi tal-Kunsill 78/660/KEE u 83/349/KEE u li tħassar id-Direttiva tal-Kunsill 84/253/KEE (ĠU L 157, 9.6.2006, p. 87).

(4) Id-Direttiva 2013/34/UE tal-Parlament Ewropew u tal-Kunsill tas-26 ta’ Ġunju 2013 dwar id-dikjarazzjonijiet finanzjarji annwali, id-dikjarazzjonijiet finanzjarji kkonsolidati u r-rapporti relatati ta’ ċerti tipi ta’ impriżi, u li temenda d-Direttiva 2006/43/KE tal-Parlament Ewropew u tal-Kunsill u li tħassar id-Direttivi tal-Kunsill 78/660/KEE u 83/349/KEE (ĠU L 182, 29.6.2013, p. 19).

(5) L-Artikolu 4(2) jispeċifika li r-rapporti finanzjarji annwali jinkludu d-dikjarazzjonijiet finanzjarji verifikati, ir-rapport ta’ ġestjoni u d-dikjarazzjonijiet ta’ responsabbiltà tal-emittent.

(6) Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 rigward l-applikazzjoni ta’ standards internazzjonali tal-kontabilità (ĠU L 243, 11.9.2002, p. 1) (ir-Regolament IAS).

(7) 2008/961/KE: Id-Deċiżjoni tal-Kummissjoni tat-12 ta’ Diċembru 2008 dwar l-użu, min-naħa ta’ emittenti ta’ titoli ta’ pajjiżi terzi, tal-istandards nazzjonali tal-kontabbiltà ta’ ċerti pajjiżi terzi u l-istandards internazzjonali tar-rappurtar finanzjarju biex jippreparaw ir-rapporti finanzjarji konsolidati tagħhom (ĠU L 340, 19.12.2008, p. 112).

(8) Dan ir-rekwiżit se jiddaħħal gradwalment skont l-Anness II tar-Regolament ESEF.

(9) Id-Direttiva dwar it-Trasparenza tistabbilixxi rekwiżiti ta’ divulgazzjoni għall-“informazzjoni regolata” kollha, kategorija li tinkludi wkoll ir-rapporti finanzjarji annwali. Barra minn hekk, skont l-Artikolu 9(12) tar-Regolament (UE) 2017/1129 tal-Parlament Ewropew u tal-Kunsill tal-14 ta’ Ġunju 2017 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ f’suq regolat u li jħassar id-Direttiva 2003/71/KE (ĠU L 168, 30.6.2017, p. 12) (ir-Regolament dwar il-Prospett), l-emittenti jistgħu jinkludu r-rapporti finanzjarji annwali tagħhom fid-Dokument tar-Reġistrazzjoni Universali (URD — Universal Registration Document) tagħhom. Dawn l-emittenti jistgħu jitqiesu li jkunu ssodisfaw l-obbligu tagħhom li jippubblikaw ir-rapport finanzjarju annwali tagħhom skont id-Direttiva dwar it-Trasparenza biss jekk jiġu ssodisfati ċerti kundizzjonijiet. Dawn il-kundizzjonijiet jinkludu, inter alia, li r-rapport finanzjarju annwali inkluż fil-URD jikkonforma mar-rekwiżiti skont l-Artikolu 4 tad-Direttiva dwar it-Trasparenza (inkluż l-ESEF).

(10) Ara l-Artikolu 8 tar-Regolament ESEF.

(11) Kull referenza għal “awdituri statutorji” f’dan id-dokument għandha tinftiehem bħala referenza għal “awdituri statutorji jew ditti tal-awditjar”.

(12) Ara l-Artikolu 3 tar-Regolament ESEF.

(13) Ara l-Artikoli 4, 5 u 6 tar-Regolament ESEF.

(14) L-Artikolu 4(4) tad-Direttiva dwar it-Trasparenza jagħmel kontroreferenza għall-Artikoli 51 u 51a tar-Raba’ Direttiva tal-Kunsill 78/660/KEE (ĠU L 222, 14.8.1978, p. 11) u għall-Artikolu 37 tas-Seba’ Direttiva tal-Kunsill 83/349/KEE (ĠU L 193, 18.7.1983, p. 1), li issa tħassret mid-Direttiva dwar il-Kontabbiltà (id-dispożizzjonijiet korrispondenti huma l-Artikoli 34(1), 34(2), u 35 tad-Direttiva dwar il-Kontabbiltà).

(15) Ara l-Artikolu 2(1)(a) tad-Direttiva dwar il-Kontabbiltà.

(16) Ara l-Artikolu 28(2)(c)(ii) tad-Direttiva dwar l-Awditjar, li japplika mhux biss għad-dikjarazzjonijiet finanzjarji individwali iżda wkoll għad-dikjarazzjonijiet finanzjarji konsolidati (kif speċifikat fil-paragrafu 5 tal-istess Artikolu).

(17) Il-premessa (55) tad-Direttiva dwar il-Kontabbiltà.

(18) Il-premessa (3) tar-Regolament (KE) Nru 1606/2002.

(19) Il-premessa (7) tad-Direttiva (UE) 2017/1132 tal-Parlament Ewropew u tal-Kunsill tal-14 ta’ Ġunju 2017 dwar ċerti aspetti tal-liġi dwar il-kumpaniji (ĠU L 169, 30.6.2017, p. 46) (id-Direttiva dwar id-Dritt tal-Kumpaniji).

(20) Il-premessa (3) tad-Direttiva dwar l-Awditjar.

(21) Il-premessa (7) tad-Direttiva dwar it-Trasparenza.

(22) Il-premessa (26) tad-Direttiva 2013/50/UE (ĠU L 294, 6.11.2013, p. 13) li temenda d-Direttiva dwar it-Trasparenza u l-premessa (4) tar-Regolament ESEF.

(23) Gwida dwar kif għandha tiġi vverifikata l-konformità mar-rekwiżiti statutorji rilevanti fir-Regolament ESEF hija inkluża fil-Guidelines on the auditors’ involvement on financial statements in European Single Electronic Format (Linji Gwida dwar l-involviment tal-awdituri fir-rigward tar-rapporti finanzjarji fil-Format Elettroniku Uniku Ewropew) żviluppati mill-Kumitat ta’ Korpi Ewropej għas-Sorveljanza tal-Awditjar, disponibbli hawnhekk https://ec.europa.eu/info/files/191128-ceaob-guidelines-auditors-involvement-financial-statements_mt

(24) L-Artikolu 3 tar-Regolament ESEF — li jirrikjedi t-tħejjija tar-rapport finanzjarju annwali kollu fil-format XHTML — għandu jinqara flimkien mal-Artikolu 4(2) tad-Direttiva dwar it-Trasparenza — li jispeċifika li r-rapport finanzjarju annwali għandu jinkludi, inter alia, id-dikjarazzjonijiet finanzjarji verifikati. Validatur bla ħlas għad-dokumenti XHTML huwa disponibbli hawnhekk http://validator.w3.org/

(25) Ara l-Artikolu 4 tar-Regolament ESEF.

(26) Ara l-Artikolu 6 tar-Regolament ESEF.

(27) Ara l-Artikolu 5 tar-Regolament ESEF. Dawn ir-regoli japplikaw għall-emittenti inkorporati fl-Istati Membri.

(28) Ara l-Artikolu 6 tar-Regolament ESEF.

(29) L-Artikolu 4(4) tad-Direttiva dwar it-Trasparenza jagħmel kontroreferenza għall-Artikoli 51 u 51a tad-Direttiva tal-Kunsill 78/660/KEE u għall-Artikolu 37 tad-Direttiva 83/349/KEE. Iż-żewġ Direttivi tħassru bid-Direttiva dwar il-Kontabbiltà fl-2013. Skont it-tabella ta’ korrelazzjoni, ir-referenzi għal dawn l-Artikoli tad-Direttivi mħassra għandhom jinftiehmu bħala referenzi għall-Artikoli 34(1), 34(2), u 35 tad-Direttiva dwar il-Kontabbiltà.

(30) L-Artikolu 28(4) tad-Direttiva dwar l-Awditjar jiddikjara wkoll li r-rapport tal-awditjar għandu jiġi ffirmat u datat mill-awditur statutorju.

(31) Ir-Regolament (UE) Nru 910/2014 tal-Parlament Ewropew u tal-Kunsill tat-23 ta’ Lulju 2014 dwar l-identifikazzjoni elettronika u s-servizzi fiduċjarji għal tranżazzjonijiet elettroniċi fis-suq intern u li jħassar id-Direttiva 1999/93/KE (ĠU L 257, 28.8.2014, p. 73).

(32) Dawn il-verżjonijiet addizzjonali jistgħu jinkludu, pereżempju, rapporti finanzjarji annwali mħejjija f’format differenti mill-ESEF jew imħejjija fil-format ESEF iżda li jinkludu verżjoni mhux awditjata ta’ rapporti finanzjarji konformi mal-ESEF (pereż. fil-każ ta’ rapporti finanzjarji annwali konformi mal-ESEF ippubblikati b’lingwa differenti minn dik li biha jkun sar l-awditjar tar-rapporti finanzjarji konformi mal-ESEF).